בס"ד

### ויצא – שיעור בפרשת שבוע

השבוע נתבונן בראשיתה של הפרשה, בסיפור חלום יעקב. נעלה שתי שאלות על החלום – האחת על מראה החלום- מלאכים וסולם ללא בהירות ופירוש, השנייה על תגובת יעקב למראה – חרדה, וקריאת שם המקום 'בית-אל'. נתבונן בהסבר אחד שהציע המדרש, ונציע הסבר נוסף הנסמך על סוף הפרשה וההבחנה של רש"י בין מלאכי ארץ-ישראל ומלאכי חוץ-לארץ ששניהם מלווים תמיד את האדם. בהמשך נדון בזיקה שבין סיפור מגדל בבל למראה הסולם אצלנו, המלמד שאין צורך במגדל כדי לפגוש א-לוקים. נחתום בדרשה החסידית של 'ערבי נחל' על יציאתו של יעקב מבית מדרשו של שם אל העולם, וההתגלות והליווי הא-לוקי שזכה בהן בעקבות כך, לאורך כל שנות גלותו.

החטיבה הראשונה של הפרשה מתארת את חלום יעקב. עם סולם ומלאכים כרקע, הקב"ה מתגלה ליעקב ומבטיח לו את הבטחת הזרע, בדומה מאד ללשון הבטחת ה' לאברהם אחרי שנפרד מלוט. להתגלות ולהבטחה שהיא נושאת יש משמעות רבה. לאחר תיאורי המאבק בין יעקב לעשו על הבכורה והמשכה של ברכת אברהם, ויחד עם בריחתו של יעקב מהארץ אל חרן – ההתגלות מלמדת גם על ההכרעה האלוקית בדבר בכורת יעקב.

וכאן יש מקום להבין – במה תורם מראה ההתגלות, למסר ולהבטחה? מראה הנבואות נושא איתו תמיד מסר ומשמעות, ואינו מהווה רק 'תפאורה'. כך הוא במקל השקד, בסיר הנפוח אצל ירמיה, בחיות המבותרות בברית בין הבתרים ועוד. מהי משמעות הסולם כאן? מלאכי אלוקים וה' הניצב עליו?

שאלה נוספת נוגעת לתגובתו של יעקב כאשר הוא מתעורר. מיד בבוקר כאשר "ויקץ יעקב משנתו...", הוא מכריז על הגילוי כי "אכן יש ה' במקום הזה ואנכי לא ידעתי" אך מיד קובע שזה מקום נורא! מה גורם לו לחרדה הזאת? יש מקום להבין מה משמעותו של הגילוי 'יש ה' במקום הזה', כיצד הוא נלמד מהחלום ומדוע הוא הביא איתו חרדה.

השלב השני של תגובת יעקב למראות הלילה היא הצבת המצבה. אך אנו נתמקד בשלב הראשון כאשר יעקב מתעורר ומתמלא חרדה שיש לעמוד על מקורה.

המדרש על חלום יעקב אומר-

**"ר’ נחמן פתח (ירמיה ל) ואתה אל תירא עבדי יעקב מדבר ביעקב דכתיב (בראשית כח) ויחלום והנה סולם מוצב ארצה …אמר רבי ברכיה ור’ חלבו ור’ שמעון בן יוחאי בשם ר’ מאיר מלמד שהראה הקב”ה ליעקב שרה של בבל עולה ויורד של מדי עולה ויורד ושל יון עולה ויורד ושל אדום עולה ויורד אמר הקב”ה ליעקב אף אתה עולה באותה שעה נתיירא יעקב אבינו ואמר שמא ח”ו כשם שלאלו ירידה אף לי כן אמר לו הקב”ה ואתה אל תירא אם אתה עולה אין לך ירידה עולמית לא האמין ולא עלה. א”ר ברכיה ור’ חלבו בשם רשב”י ר’ מאיר היה דורש (תהלים עח) בכל זאת חטאו (לו) [עוד] ולא האמינו בנפלאותיו זה אבינו יעקב שלא האמין ולא עלה אמר לו הקב”ה אלו האמנת ועלית עוד לא ירדת ועכשיו שלא האמנת ולא עלית עתידין בניך שיהו משתעבדין בד’ מלכיות בעולם הזה [...]. (ויקרא פרשה כט פסקה ב )**

המדרש מבקש לפענח את מראה הסולם והמלאכים שעליו. המדרש פותר את החלום במבט ארוך ועתידי על קורות העם – המלאכים הם שרי האימפריות השונות לאורך ההיסטוריה של עמ"י, וחרף גודלן והעלייה שלהן הן עתידות ליפול, לעומת יעקב שלא ייפול באם יעלה, אך הוא עדיין לא עלה...

 המדרש מבקש ליצור זיקה בין המדיום לבין תוכן ההבטחה שבההתגלות. הבטחת הזרע כרוכה בכך שתהיה ליעקב אומה שלא תיפול כאשר תעלה על הסולם, בשונה משאר האומות שעולות ויורדות כל הזמן.

ג.
כעת נבקש להציע הסבר שונה מהמדרש לפשרו של מראה ההתגלות, תוך תשומת לב להקשר שנמצא בפסוקים האחרונים של הפרשה. לאחר 20 שנות גלות של יעקב אצל לבן הוא עוזב בחיפזון את בית לבן, ולאחר מרדף של לבן אחריו הם נפגשים בדרך. השיח ביניהם על הדרך מדגיש את רצונו של יעקב להתנתק מלבן שרודף אחריו, כשבסוף הפרשייה הם מקימים גל שמבליט כי הפרידה ביניהם הגיעה לכדי ניתוק מוחלט. נקודת גבול שמצדה האחד כתוב בשפה הארמית: יגר שהדותא ומן הצד השני בעברית – גל עד. ברגע הזה יעקב יודע שכעת הוא אכן יכול לעזוב באופן מוחלט את התקופה של חרן, ולחזור חזרה לא"י.

מיד לאחר הקמת הגל לבן נפרד מבנותיו וחוזר למקומו, ויעקב הולך לדרכו ופוגש במלאכים שהוא מזהה כמחנה אלוקים וקורא לו מחניים. בחלוקת הפרקים הנוצרית, הפסוק שיעקב הלך לדרכו שייך כבר לתחילת פרשייה חדשה, אך המסורה דווקא קוראת את זה כהמשכה של הפרשייה הקודמת. נראה גם כאן שמקופלת אמת בשתי צורות ההסתכלות, שהרי מצד אחד זהו באמת המשך סיפור הפרידה מלבן ומצד שני זה סיפור חדש. הפניית הפנים לארץ ישראל מתאפשרת רק אחרי שלבן שב למקומו אך מאידך, כעת מתחיל סיפור ההגעה של יעקב לארץ.

יש כמה סימנים שקושרים את המלאכים בסופה של הפרשה למלאכי החלום שבתחילתה. כך למשל השימוש הנדיר בביטוי 'פגיעה' בשתי הסיטואציות, וכן העובדה שכמו בעקבות מראה הסולם, יעקב מגיב בהפתעה לראיית מחנה אלוקים: 'אין זה כי אם בית אלוקים וזה שער השמים'; 'מחנה אלוקים זה'.
כשיעקב יוצא מהארץ הוא פוגש מלאכים וגם כשהא חוזר לארץ הוא פוגש מלאכים. נראה שזה הפשט של רש"י שאומר שיש מלאכי הארץ ויש מלאכי חוץ לארץ, ישנם מלאכים בסולם שעולים ועוזבים את יעקב כשהוא מבקש לצאת לחוץ לארץ, ומלאכי חוץ לארץ שיורדים בסולם שבאים יחד איתו אל הגלות. בסוף הפרשה מגיעה תמונת ההיפוך – כאשר יעקב חוזר לארץ-ישראל, מלאכי חוץ-לארץ נפרדים ממנו ומלאכי הארץ מלווים אותו אחרי שחיכו לו שיחזור.
המלאכים מבטאים את העובדה שיעקב זוכה לליווי אלוקי. הקב"ה מתחייב ללוות את יעקב בכל אשר ילך והמלאכים הם המלווים אותו – בבחינת 'כי מלאכיו יצוה לך בכל דרכיך. ה' ישמור צאתך ובואך מעתה ועד עולם'. פשר זה למראה הסולם והמלאכים מתקשר לתוכנה של הבטחת הזרע כממשיך אברהם, שהרי בעקבות ההבהרה שיעקב הוא זה שממשיך את ברכת אברהם, נגזרת הבטחת הקב"ה שידאג לשמור עליו וללוות אותו בצורת שליחיו המלאכים – 'ושמרתיך בכל אשר תלך'.

ג.

יעקב מכריז בעקבות החלום כי "אין זה כי אם בית אלוקים וזה שער השמיים", ואז קורא למקום 'בית אל'. השם מדגיש את ההכרה שזהו בית אלוקים ולא מתייחס לעניין שער השמיים. אם הדגש היה על כך שזהו מקום שער השמיים השם המתאים היה עשוי להיות 'בבל', בזיקה למגדל. את הזיקה הניכרת ביניהם ניתן לראות בטבלה (מתוך דברי י' זקוביץ' בספרו מקראות בארץ המראות):

|  |  |
| --- | --- |
| **סולם יעקב** | **מגדל בבל** |
| 'וראשו מגיע השמימה' (כח,יב) | וראשו בשמים (יא,ד) |
| יוזמת אלוקים | יוזמת בני אדם |
| הסולם משמש קישור בין שמים לארץ | המגדל משמש קישור בין שמים לארץ |
| ה' ניצב בראש הסולם | ה' יורד לראות את מעשה בני האדם |
| האבן נעשית למצבה | הלבנה משמשת לבניית המגדל |
| 'ארצה בני קדם' (כט,א) | בנסעם מקדם |
| 'ופרצת ימה וקדמה' | 'פן נפוץ על פני כל הארץ' |
| 'ויקרא שם המקום ההוא בית אל' | 'על כן קרא שמא בבל כי שם בלל' |
| 'אין זה כי אם בית אלוקים וזה שער השמים' | Bab ili |

הן הדמיון הן ההבדלים, מקיימים זיקה מובהקת בין הסולם למגדל. אחד ההבדלים המשמעותיים כרוך ביחס שבין "ופרצת" לבין "פן נפוץ על כל הארץ" , שהוא הפכי לחלוטין. כך הוא גם ההבדל בשמות שניתנו למקומות. במגדל בבל הם מבטאים את החשש להיות נפוצים ולכן רוצים להיות עם שפה אחת משותפת, ואז הקב"ה בלל את כל האומות ולכן קרא על שם המקום בבל. (לא "בלל" כי יש לזה משמעות נוספת כמו הרבה פעמים בתורה שקוראים למשהו יש לו שתי משמעויות. כי למילה בבל יש גם משמעות באכדית- שער האלים).

יעקב קורא למקום בית אל אף שהוא חווה את המקום כשער השמיים. מצד אחד הוא חווה התגלות, ומצד שני הוא חווה שער, כלומר הוא מכיר בכך שיש מלאכים שבאים ללוות אותו ויש מלאכים שעוזבים אותו. זהו אינו רק מקום בית אלוקים אלא גם שער שדרכו הקב"ה מוריד את המלאכים ומלווה איתם בני אדם. התפיסה הבבלית היא שיש מקום אחד שהוא המקום שבו זוכים לקרבת אלוקים והשגחה, לעומת זאת הסולם בא ללמד אותנו שיש הרבה שערים לשמיים ויש בכל מקום קרבת אלוקים.
כאשר יעקב יוצא לגלות הוא מוטרד האם הקב"ה יהיה איתו וילך איתו. ובעצם הקב"ה מבשר ליעקב בחלום שהוא יהיה אתו ומלווה איתו עם המלאכים. זוהי בשורה גדולה שהרי זו הגלות הראשונה של ישראל (יעקב משאיר בארץ את אבותיו וגולה) והבשורה היא שכיוון שישראל הוא העם הנבחר, ה' הולך עמו.

ד.

הרעיון הזה מופיע בדרשה החסידית של ר' דוד שלמה אייבשיץ מסורוקה-

**והנה יעקב אבינו ע"ה שהיה י"ד שנה בבית שם ועבר ועסק יום ולילה בתורה כמו שכתב רש"י וישכב במקום ההוא אבל כל אותן שנים לא שכב כי עסק בתורה, נמצא היה תמיד דבוק בהשם יתברך ממש ולא עסק עדיין בשום פעם בדברים חיצונים ולא נסה עדיין בזה להמשיך השראת השכינה גם בדברים חיצונים, ואחר כך בלכתו משם לבית לבן שהלך בחוצות בין בני אדם וראה עסקם בחיצוניות חשב שאין בזה שום קדושה ונצטער על זה אשר הדרך מבטל אותו מהתמדתו כדחזינן ששכב שם, מה שאין כן כל אותן שנים. לכן הראה לו השם יתברך כי העסקים החיצונים הם סולם שהוא מוצב ארצה אבל ראשו מגיע השמימה, שהוא צירוף אתה סתר לי מצר, שצירוף זה הוא שמירה מכל רע כי נתהפך הרע לטוב ונמשך השראת שכינה גם לשם... לז"א ויירא שהמשיך מורא ופחד על עצמו ואמר מה נורא המקום הזה, ר"ל מדרגה זו הוא יראוי לפי שהוא דרך שיש בו סכנה כי אין זה אלא בית אלהים, 'בית' דייקא. שאינו דומה להעוסק בתורה שהוא דבוק כביכול עם המלך עצמו, מה שאין כן זה שאין מדרגתו רק בית אלהים (ערבי נחל,[[1]](#footnote-1) ויצא).**

מנוח עד אברהם יש עשרה דורות. בפסוקי הפירוט של הדורות כתוב באיזה גיל כל אחד הוליד את ילדיו וגם כמה שנים כל אחד חי, והנתונים האלה חשובים כדי להגיד לנו כמה שנים אחרי שנולדו הילדים והנכדים וכו', ההורים עוד חיו. באופן מפתיע אנחנו למדים למשל שיעקב חי עוד בימיו של שם בנו של נוח. ומכאן האפשרות שיעקב אבינו יושב באוהל של שם ולומד אצלו תורה 14 שנה. יעקב אבינו אחרי 14 שנה באוהלו של שם צריך לעזוב את בית המדרש ולצאת החוצה לחיים, ואולי חש שבזה נגמר הקשר שלו עם התורה. בלילה הראשון מחוץ לבית מדרש, יעקב רואה מראות אלוקים שלא ראה כל שנותיו בבית המדרש, ומבין שאפשר לראות מראות אלוקיים גם מחוץ לבית מדרש.

לבעל-שם-טוב יש דרשה שהולכת צעד אחד נוסף, "אין זה כי אם בית אלוקים וזה שער השמיים" מכפילות הלשון הבעל שם טוב לומד על שני מבטים - המבט אחורה של יעקב על בית המדרש (בית אלוקים) והמבט החוצה (שער השמיים). הבעל שם טוב מבאר שישנם מראות אלוקים שניתן לראות אך ורק בחוץ במרחבים ולא בצמצום של בית המדרש, וזו הבשורה של יעקב שיש בית אלוקים בכל מקום שאדם הולך אליו. וזו גם הבשורה הגדולה של החסידות.

יעקב מבין שצריך לפתוח את הלב, שבית המדרש הוא רק הכנה ליציאה החוצה אל הגלות, אל שער השמיים שנמצא ומלווה אותו בכל מקום. הסולם הוא בשורת הגלוי האלוקי בכל מקום העולם.

בסיפור היציאה מהמערה של רשב"י , הוא מבקש בהתחלה לשרוף את הכל, אבל בסוף הוא רואה שיש גם גילוי אלוקי גם במעשים פשוטים כמו לקיחת הדסים לשבת ע"י יהודי פשוט. זו גדולתו של הצדיק שיודע להיות כמו סולם עם רגליים בקרקע קרוב למציאות וראשו בשמיים.
שבת שלום.

ניגון לכבוד שבת-לכה דודי - האמרי שאול (מודז'יץ)

https://www.youtube.com/watch?v=ah5U95z0rOE

1. **ר' דוד שלמה אייבשיץ מסורוקא** (1756-1814), תלמידו של ר' משולם פייביש מז'באריז' שהיה תלמיד המגיד. עלה לא"י והתיישב בצפת, מחבר 'לבושי שרד' ו'בגדי שרד' על השו"ע, וכן ספרים אחרים על המג"א והט"ז. [↑](#footnote-ref-1)